“บีซีพีจี” กำหนดราคา IPO ที่ 9.80-10.00 บ. จอง 14-16, 19-20 ก.ย.นี้ จ่อเข้าเทรด SET
“บีซีพีจี” หรือ BCPG ผู้ดำเนินธุรกิจผลิตและจำหน่ายไฟฟ้าจากพลังงานหมุนเวียน ในเครือ BCP ขาย IPO จำนวน 590 ล้านหุ้น กำหนดช่วงราคาอยู่ที่ 9.80-10.00 บ. เปิดจอง 14-16, 19-20 ก.ย.59 จ่อเข้าเทรด SET ในเดือนนี้ โดยมี บล.กสิกรไทย, บล.ฟินันซ่า และบล.ทิสโก้ เป็นที่ปรึกษาการเงิน
6 ก.ย. 2559

บริษัทบีซีพีจี จำกัด (มหาชน) หรือ BCPG ในเครือ บริษัทบางจาก ปิโตรเลียม จำกัด (มหาขน) หรือ BCP ซึ่งดำเนินธุรกิจผลิตและจำหน่ายไฟฟ้าจากพลังงานหมุนเวียน กำหนดช่วงราคาเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 590 ล้านหุ้น ที่หุ้นละ 9.80-10.00 บาท จากมูลค่าที่ตราไว้หุ้นละ 5 บาท โดยจะเปิดให้ผู้ถือหุ้นของ BCP ที่มีสิทธิได้รับจัดสรรหุ้นและนักลงทุนทั่วไปจองซื้อหุ้นในวันที่ 14-16 ก.ย. และ 19-20 ก.ย.59 คาดว่าจะเข้าทำการซื้อขายในตลาดหลักทรัพย์แห่งประเทศไทย (SET) ภายในเดือน ก.ย.นี้
ขณะที่ในวันนี้ BCPG แต่งตั้งผู้จัดจำหน่ายหุ้น IPO ได้แก่ บล.กสิกรไทย บล.ทิสโก้ และ บล.ฟินันซ่า เป็นผู้จัดการการจัดจำหน่ายและรับประกันการจำหน่าย และแต่งตั้ง บล.เมย์แบงก์ กิมเอ็ง (ประเทศไทย), บล.เคจีไอ (ประเทศไทย), บล.เคที ซิมิโก้ และ บล.ฟินันเซีย ไซรัส เป็นผู้จัดจำหน่ายและรับประกันการจำหน่ายหุ้น IPO ครั้งนี้
ทั้งนี้ BCPG จะนำเงินไปใช้ขยายธุรกิจผลิตไฟฟ้าจากพลังงานหมุนเวียนทั้งในและต่างประเทศ โดยบริษัทมีเป้าหมายภายในปี 63 จะมีกำลังผลิตไฟฟ้าติดตั้ง 1,000 เมกะวัตต์